Document ID: 32014R0635

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 635/2014 ΤΗΣ ΕΠΙΤΡΟΠΉΣ
της 13ης Ιουνίου 2014
σχετικά με το άνοιγμα δασμολογικής ποσόστωσης για την εισαγωγή βιομηχανικής ζάχαρης, μέχρι τη λήξη της περιόδου εμπορίας 2016/2017
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1308/2013 του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 193,
Εκτιμώντας τα ακόλουθα:
(1)
Το άρθρο 139 παράγραφος 1 στοιχείο α) του κανονισμού (ΕΕ) αριθ. 1308/2013 προβλέπει ότι τα προϊόντα που αναφέρονται στο άρθρο 140 παράγραφος 2 του εν λόγω κανονισμού μπορούν να παρασκευάζονται με τη χρήση ζάχαρης η οποία παράγεται καθ' υπέρβαση της ποσόστωσης που αναφέρεται στο άρθρο 136 του εν λόγω κανονισμού. Ωστόσο, τα προϊόντα αυτά μπορούν επίσης να παρασκευάζονται με τη χρήση ζάχαρης που εισάγεται στην Ένωση. Προκειμένου να εξασφαλισθεί ο αναγκαίος εφοδιασμός για την παραγωγή αυτή, ενδείκνυται η αναστολή των εισαγωγικών δασμών για ορισμένες ποσότητες βιομηχανικής ζάχαρης.
(2)
Η πείρα που αποκομίστηκε από τις πρόσφατες περιόδους εμπορίας δείχνει ότι η αναστολή των δασμών εισαγωγής για ποσότητα 400 000 τόνων ζάχαρης ανά περίοδο εμπορίας, η οποία προορίζεται για την παραγωγή των προϊόντων που αναφέρονται στο άρθρο 140 παράγραφος 2 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, ήταν επαρκής για να εξασφαλισθεί ο αναγκαίος εφοδιασμός για την παρασκευή των προϊόντων αυτών στην Ένωση κατά τη διάρκεια της εν λόγω περιόδου εμπορίας.
(3)
Προκειμένου να παράσχει στους ενδιαφερομένους τη βεβαιότητα ότι οι ποσότητες που είναι αναγκαίες για την παρασκευή των προϊόντων τα οποία αναφέρονται στο άρθρο 140 παράγραφος 2 του κανονισμού (ΕΕ) αριθ. 1308/2013 θα είναι διαρκώς διαθέσιμες κάθε έτος εμπορίας έως τη λήξη του καθεστώτος των ποσοστώσεων, είναι σκόπιμο να προβλεφθεί η αναστολή των εισαγωγικών δασμών για ορισμένη ποσότητα ζάχαρης για καθεμία από τις τρεις επόμενες περιόδους εμπορίας, δηλαδή τις περιόδους εμπορίας 2014/2015 έως 2016/2017.
(4)
Επιπλέον, το άρθρο 11 του κανονισμού (ΕΚ) αριθ. 891/2009 της Επιτροπής (2) προβλέπει τον τρόπο διαχείρισης της δασμολογικής ποσόστωσης για τη βιομηχανική ζάχαρη εισαγωγής με αύξοντα αριθμό 09.4390.
(5)
Ως εκ τούτου, είναι αναγκαίο να καθοριστούν οι ποσότητες βιομηχανικής ζάχαρης για τις οποίες δεν θα πρέπει να επιβληθούν δασμοί για τις περιόδους εμπορίας 2014/2015 έως 2016/2017.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναστέλλεται η επιβολή εισαγωγικών δασμών για τη βιομηχανική ζάχαρη του κωδικού ΣΟ 1701 με αύξοντα αριθμό 09.4390 για ποσότητα 400 000 τόνων για καθεμία από τις τρεις περιόδους εμπορίας που περιλαμβάνονται στο χρονικό διάστημα από 1ης Οκτωβρίου 2014 έως 30 Σεπτεμβρίου 2017.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2014 έως τις 30 Σεπτεμβρίου 2017.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Ιουνίου 2014.

Labels: 3
17
6